Dvojica pritvorenika američkog vojnog zatvora Gvantanamo na Kubi, prebačeni su u Srbiju, navodi zvaničnik Stejt departmenta, prenosi Rojters.

Foto: Promo Zatvorenici prebačeni u Srbiju

Ministarstvo odbrane SAD obavilo je transfer državljanina Jemena Mansur Ahmeda Sada el Dajfija i Tadžikistanca Omara Hamzajaviča Abdulajeva, rekao je neimenovani zvaničnik Stejt departmenta. Ovo je prvi put da su zatvorenivici iz Gvantanama prebačeni u Srbiju, navodi Stejt department.

- Sjedinjene Države cene velikodušnu pomoć Srbije u našim naporima da zatvorimo zalivski objekat. Ovo je veoma značajan humanitarni gest srpskog rukovodstva na globalnom nivou - rekao je državni sekretar Džon Keri.

Davlatovu je pre šest godina odobren transfer od strane šest različitih departmenata. El Dafiju je isto dozovoljeno u oktobru prošle godine od strane odbora za reviziju koji je ocenio da njegov pritvor više nije neophodan za nacionalnu bezbednost, navodi se u saopštenju Ministarstva odbrane.

Obamina administracija obavestila je Kongres o svojoj nameri da se dva čoveka prebace u skladu sa zakonom.

Američki predsednik nadao se da će ozloglašeni zatvor zatvoriti već tokom prve godine svog mandata 2009, ali je naišao na snažan otpor republikanaca, ali i pojedinih demokrata.

Obučeni za samoubilačke napade i rukovanje otrovnim supstancama

Kako je objavio "Njujork tajms", Mansur Ahmed je bio deo "vojske" Osame Bin Ladena i bio je u direktnom kontaktu sa njim, kao i sa svim važnijim zvaničnicima ove organizacije. Nakon srednje škole, došao je u posed jednog od propagandnih diskova terosista na kojem su bile prikazane borbe u Čečeniji i, kako je navedeno, smatra se da je tako dobio inspiraciju da se pridruži teroristima. Bio je deo operacija Al Kaide u Jemenu, kao Al Kaidin pripadnik koji je obučen za treniranje terorista, posebno za samoubilačke napade. Navedeno je da se aktivno borio u Avganistanu, kao i da je demantovao navode da je tamo imao ikakve veze sa vođstvom, bez obzira na sve konekcije sa vrhovima terorističkih organitacija koje ima. U pomenutom dokumentu se navodi da on predstavlja veliku opasnost po SAD i njene saveznike, ali i po čuvare i osoblje zatvora s obzirom na ogroman broj prijava zbog nasilja koje su podnete protiv njega. Ujedno, dodaje se da je veoma inteligentan i da poseduje brojne informacije od vitalnog značaja za borbu protiv terorizma.

SAD prebacile zatvorenika iz Gvantanama u Italiju Pročitajte još

Njegov "saputnik" u Srbiji, Omar Hamzajavič Abdulajev priznao je da je bio deo Islamskog pokreta u Tadžikistanu i Uzbekistanu, a takođe je bio povezan sa članovima Al Kaide i Talibanima. Navodi se da je zatvorenik prošao osnovnu obuku u Al Kaidinom kampu, kao i posebnu obuku za trovanje cijanidom. Kada je uhapšen, kod njega su nađeni brojni dokumenti u kojima su pominjane hemijske i otrovne supstance. Navedeno je da je prošao detaljnu obuku za rukovanje eksplozivom, ali i da je koristio specijalne tehnike manipulacije tokom ispitivanja, pa još uvek nisu poznate brojne stvari oko njegove prošlosti i identiteta s obzirom na to da je izuzetno vičan u obmani ispitavača. Procenjeno je da predstavlja veliku opasnost po SAD i njene saveznike, ali srednju opasnost po čuvare i drugo osoblje zatvora. Ujedno, veruju da je od velike važnosti jer poseduje brojne informacije visokog značaja.

Većinu zatvorenika SAD su držale u Gvantanamu bez optužbi ili suđenja nakon terorističkih napada 11. septembra. SAD su juče izvestile da je jedan Jemenac prebačen u Italiju.

Inače, početkom ove godine, iz pomenutog zatvora je u Crnu Goru prebačen Abdul Aziz Abdulah Ali el Saudi (41), koji je osumnjičen je da je bio "trener bombašima Osame bin Ladena" u Avganistanu.

Kako je tada javio Rojters, on je u američkom zatvoru proveo više od 13 godina.

Osim njega, jedan zatvorenik prebačen je i u Bosnu i Hercegovinu, a mediji su tada naveli da je reč o Egipćaninu sa teškim zdravstvenim problemima.

Krajem prošlog meseca, najavljeno je da će u Crnu Goru biti prebačen i bivši telohranitelj lidera Al Kaide Osame bin Ladena Abdela Malik Ahmed Abdel Vahab al-Rahabi, koji je u Gvantanamu od januara 2002. godine. Prema navodima Vikiliksa i Njujork tajmsa, Rahabi je bio telohranitelj bivšeg lidera Al Kaide Osame bin Ladena sa kojim je bio i u rodbinskim vezama.

Uhapšen je u decembru 2001. godine u grupi sa 31 pripadnikom Al Kaide.

U zatvoru je od njegovog otvaranja nešto posle američke invazije na Avganistan krajem 2001. godine, boravilo 780 zatvorenika.

Tako je Crna Gora je, u okviru humanitarnog programa koji je pokrenula Vlada SAD sa ciljem zatvaranja baze Gvantanamo na Kubi, preuzela odgovornost za resocijalizaciju još jednog pritvorenika i njegov povratak porodici.